Kriminologijos studijos

**Kriminologijos studijos** – vienintelis akademinis žurnalas Baltijos valstybėse specializuotas kriminologijos srityje. Leidinys skirtas supažindinti mokslo atstovus ir bendruomenę su naujausiais moksliniais kriminologų darbais. Leidžiamas Vilniuje nuo 2014 m.

## Istorija
Pirmasis recenzuojamo žurnalo „Kriminologijos studijos“ leidinys buvo išleistas 2014 m. Vilniaus universiteto leidyklos. Žurnalo iniciatorė – docentė dr. Laima Žilinskienė.

Mokslo žurnalas leidžiamas 1–2 kartus per metus, atitinkamai pagal tų metų esamą situaciją. Sulaukus didelio susidomėjimo dabar šį žurnalą leidžia trys institucijos: Vilniaus universitetas, Teisės institutas ir Lietuvos kriminologų asociacija.

Lietuvos kriminologų asociacijos (LAK) buvęs vadovas, teisininkas, kriminologas dr. Gintautas Sakalauskas, teigė, kad dėka mokslo darbų žurnalo „Kriminologijos studijos“, kriminologų komentarai viešoje erdvėje vis labiau matomi ir pastebimi.

Prisidedant prie kriminologų bendruomenės platinamų svarbių tyrimų, akademinio žurnalo straipsniai buvo registruoti šiose duomenų bazėse: BASE, CNKI, CORE, Dimensions, DOAJ, Google Scholar, HEAL link, JournalTOCs, Lituanistika, Microsoft Academic, ROAD, ScienceGate, ScienceOpen, Scilit.

### Mokslinio žurnalo atsiradimas
Mokslo žurnalo apie kriminologijos studijas atsiradimui įtakos turėjo šie veiksniai:
# Vilniaus universiteto vykdoma kriminologijos studijų programa, kuri yra pirma ir vienintelė Lietuvoje – tokių studijų nėra nei Baltijos šalyse, nei daugelyje kitų Rytų ir Vidurio Europos šalių;
# Lietuvos kriminologų aktyvus dalyvavimas Europos kriminologų asociacijos (The European Society of Criminology) veikloje, dalyvavimas organizuojamose konferencijose, kuriuose pristatinėja atliktų kriminologinių tyrimų Lietuvoje rezultatus;
# 2010 metais buvo įkurta Lietuvos kriminologų asociacija, kurios tikslas buvo skatinti Lietuvos ir užsienio šalių kriminologų bendradarbiavimą. Tuomet kilo idėja įsteigti akademinį žurnalą, kurio pagrindiniai tikslai ir yra stiprinti kriminologų bendradarbiavimą ir informuoti mokslo atstovus apie vykdomus mokslinius darbus ir tų darbų rezultatus.

## Tematika

### Žurnalo tikslas
Leidinys koncentruojasi į mokslo atstovus, kurie domisi kriminologijos studijomis. Pateikiama informacija apie vykdomus mokslinius darbus ir tų darbų rezultatus, supažindinama su naujausiais užsienio šalių kriminologų darbais. Žurnalas siekia, kad skirtingų sričių ir krypčių (pvz., psichologijos, sociologijos, teisės) mokslininkai bendradarbiautų bei plėtotų tarpdisciplininius mokslinius tyrimus.

### Turinys
Straipsniai argumentuotai nagrinėja parinktos kriminologijos srities padėtį, analizuoja ir vertina kitų autorių atliktų tyrimų rezultatus, išskiriamos pagrindinės kriminologijos problemos, aptariamos atitinkamų kriminologijos sričių raidos tendencijos, formuluojamos ir siūlomos naujos sąvokos. Akademiniame žurnale straipsniai publikuojami lietuvių ir anglų kalbomis, stengiantis išlaikyti proporciją, 40 – 50 proc. straipsnių anglų kalba, o likusieji straipsniai – lietuvių kalba. Tyrimai, publikuojami „Kriminologijos studijos“ žurnale, yra atlikti tarptautinių savarankiško nusikalstamumo tyrimo grupių, vienai iš tyrimo grupių atstovauja Lietuva.

## Redakcinė kolegija

Žurnalas turi tarptautinę redakcinę kolegiją, kurios pusė narių yra Lietuvos kriminologai, atstovaujantys skirtingas mokslo sritis (sociologija, kriminologija, teisė, psichologija) ir užsienio šalių kriminologai iš JAV, Šveicarijos, Olandijos, Vokietijos ir Lenkijos. Kriminologijos studijų redakcija priima įvairios tematikos empirinius, analitinius, apžvalginius ir teorinius mokslinius straipsnius, monografijų bei kitų mokslinių leidinių recenzijas, apžvalgines publikacijas iš mokslinių renginių parašytas lietuvių arba anglų kalba.

### Atsakingi redaktoriai

Vyriausioji redaktorė

* Doc. dr. Laima Žilinskienė – Vilniaus universitetas (Sociologija)

Atsakingoji sekretorė 

* Dr. Aušra Pocienė – Vilniaus universitetas (Kriminologija)

Nariai 

* Prof. Marcelo F. Aebi – Lausanne universitetas (Kriminologija)
* Dr. Skirmantas Bikelis – Lietuvos teisės institutas (Teisė)
* Dr. Algimantas Čepas – Vilniaus universitetas (Teisė)
* Prof. habil. dr. (HP) Aleksandras Dobryninas – Vilniaus universitetas (Sociologija)
* Doc. dr. Anna Drakšienė – Vilniaus universitetas (Teisė)
* Dr. Arūnas Juška – Rytų Karolinos universitetas, JAV (Sociologija)
* Doc. dr. Alfredas Kiškis – Mykolo Romerio universitetas (Kriminologija)
* Prof. dr. Helmut Kury – Freiburgo universitetas, Vokietija (Kriminologija)
* Doc. dr. Ilona Michailovič – Vilniaus universitetas (Teisė)
* Prof. Harold Pepinsky – Indiana universitetas (Kriminologija)
* Prof. habil. dr. (HP) Arūnas Poviliūnas – Vilniaus universitetas (Sociologija)
* Prof. dr. Vincenzo Ruggiero – Middlesex universitetas (Sociologija)
* Doc. dr. Gintautas Sakalauskas – Vilniaus universitetas (Teisė), Lietuvos teisės institutas
* Prof. dr. Michael Tonry – Minesotos universitetas, JAV (Teisė)
* Prof. habil. dr. (HP) Gintautas Valickas – Vilniaus universitetas (Psichologija)

### Narių atranka
Komandos narių ir straipsnių autorių paieškos:
# Lietuvos kriminologai aktyviai dalyvauja tarptautiniuose kriminologų renginiuose, kurių metu kviečiami užsienio kriminologai publikuoti savo straipsnius žurnale;
# Baltijos šalių kriminologai organizuoja kasmetines temines konferencijas, kurios vienais metais vyksta Lietuvoje, kitais – Taline, Rygoje ar Sankt Peterburge. Šiose konferencijose dalyvauja ir kriminologai iš kitų Europos šalių. Šių konferencijų metu taip pat kviečiami akademikai publikuoti straipsnius šiame žurnale.

## Publikavimas
Norint publikuoti straipsnį yra būtina registruotis ir prisijungti prie žurnalo leidybos sistemos. Autoriai privalo laikytis aukštų, Leidybos etikos komiteto (COPE) įtvirtintų, etikos standartų. Žurnale spausdinami tik originalūs darbai, kurie kitur nebuvo nei spausdinti, nei recenzuoti. Kiekvienas darbas ir rankraštis yra nuosekliai tikrinamas bei atliekamas autorystės nustatymas siekiant išlaikyti žurnalo autentiškumą.

### Recenzavimas
Žurnalas taiko dvigubai anoniminio recenzavimo principą. Tai reiškia, kad tiek recenzento, tiek autoriaus tapatybės yra nuslėptos, jie neturi galimybės identifikuoti vienas kito tapatybės viso recenzavimo metu. Recenzentui pateiktus straipsnių rankraščius, jį recenzuoja ne mažiau kaip du srities ekspertai. Norint užtikrinti kokybę ir straipsnių aktualumą bei naujumą, remdamiesi nustatytais kriterijais yra nusprendžiama, ar rankraštis gali būti priimtas publikavimui be papildomų pataisymų, ar reikalingi mažesni ar didesni pataisymai, ar rankraštis turi būti atmestas.

### Redakcijos vertinimo planas
Redakcija perskaito kiekvieną darbą ir įvertina pagal nustatytus standartus. Publikuoti straipsnį galima tik gavus du teigiamus vertinimus. Redakcija nuosekliai dirba su autoriais ir recenzentais, siekdami sutrumpinti straipsnio publikavimo procesą.

Etapų trukmė:
* Pradinis sprendimas recenzuoti: 3–5 dienos nuo pateikimo;
* Sprendimas po recenzavimo: 3–4 savaitės po pateikimo;
* Numatomas siūlomų pakeitimų įgyvendinimo laikotarpis: 2–3 mėnesiai;
* Laikas iki straipsnio paskelbimo: 3-5 mėnesiai nuo priėmimo.

## Šaltiniai